मुख्य पथ निर्माण में घटिया पत्थर लगाने की शिकायत मुख्य सचिव से की गई
मोहम्मदगंज | कादलदंगवार मुख्य पथ निर्माण में व्यापक धांधली किये जाने का मामला सुर्खियों में है। इसके बावजूद भी इस दिशा में कार्रवाई का नहीं होना कुछ और ही बयां करता है। इसकी शिकायत प्रखंड बीस सूत्री उपाध्यक्ष नर्वदेश्वर सिंह ने राज्य सरकार के मुख्य सचिव को लिखित आवेदन देकर की है। आवेदन में कहा गया है कि कार्य में लगी राजबीर बर्बरीक कंस्ट्रक्शन कंपनी द्वारा मुख्य पथ के निर्माण में घटिया किस्म का पत्थर धड़ल्ले से लगाया जा रहा है।
प्राक्कलन में निर्धारित मापदंड का कोई ख्याल नहीं रखा जा रहा है, जो की भविष्य के लिए शुभ संकेत नहीं है। सड़क निर्माण के दौरान सड़क सुरक्षा प्रणाली का ध्यान नहीं रखा गया है। एक तरफ से सड़क निर्माण में ढलाई हो रही है, ढलाई के बाद सड़क में दरार पड़नी भी शुरू हो गई है, जो घटिया निर्माण को दर्शाता है। भजनिया गांव के पास दर्जनों जगह पर दरार पड़ गई है। मुख्य पथ पर पत्थर के रोड़ों का ऐसे ही पड़ा रहना पानी छिड़काव नहीं किये जाने से जहां दुर्घटना को आमंत्रित करने जैसा है, वहीं वाहनों के गुजरने से उड़ रही धूल से राहगीरों के सांस प्रणाली पर भी खतरे के समान है।
hin_Deva hin_Deva hin_Deva